আইনে আরোও বলা আছে, জাতীয় পতাকার প্রতি সর্বদা শ্রদ্ধা ও সম্মান প্রদর্শন করতে হবে এবং গাড়িতে পতাকা লাগানো যাবে শুধুমাত্র চেসিস বা রেডিয়েটর ক্যাপের সাথে। গাড়ি বা যানবাহনের সামনের দিক বা পেছনের দিকে এদের গায়ের সাথে সেঁটে দিয়ে জাতীয় পতাকা লাগানোটাও হলো আইনের পরিপন্থী। পাশাপাশি আইনে এও বলা আছে, জাতীয় পতাকাকে কখনোই কোন বস্তুর সাথে আটকে রাখা যাবেনা, পতাকা থাকবে সবসময় শূণ্যে-মুক্ত অবস্থায় এবং এটি কোন অবস্থাতেই মাটি স্পর্শ করবে না। পতাকার গায়ে লিখার ব্যাপারটিও আইনের পরিপন্থী। ২০ জুলাই ২০১০ সালে জাতীয় সংসদে একটি বিল পাশ হয় যার দ্বারা এই আইনে শাস্তির বিধান সংযোজন করা হয়। পাশ হওয়া সেই বিলে আইন অমান্যকারীদের জন্যে ১ বছরের কারাদন্ড বা ৫ হাজার টাকা জরিমানা বা উভয় শাস্তির বিধান রাখা হয়।